נדיר צור

נָדִיר צוּר (9 במרץ 1952 – 12 בספטמבר 2014) היה איש רדיו ישראלי, שכיהן כעורך ומגיש תוכניות בגלי צה"ל ובקול ישראל, חוקר מדע המדינה, סופר ומשורר.

==ביוגרפיה==
צור נולד וגדל בירושלים, בן לאברהם (יליד תל אביב) ואסתר (ילידת ברזיל). למד בבית הספר היסודי "תחכמוני" בעירו ואת לימודיו התיכוניים עשה בתיכון ליד האוניברסיטה (ליד"ה). בשנות ה-70 שירת בגלי צה"ל, שם שימש כעורך, כתב ומגיש. בשנת 1979 חלה בשיתוק ילדים, ולאחר מכן עבד כעורך תוכניות רדיו.
בשנת 1988 עבר לעבוד בקול ישראל, שם היה עורך בחטיבת החדשות, עורך התוכניות "היום-הזה", "צבע הכסף", מנהל מחלקת הנוער, ובשנים האחרונות ערך את משדרי האקטואליה בחטיבת החדשות של קול ישראל (רשת ב'): "הערכת מצב", "על ימין ועל שמאל" ו"הדרה".

סיים לימודים לתואר בוגר במדע המדינה וביחסים בינלאומיים (בהצטיינות) ותואר מוסמך במדע המדינה (בהצטיינות) מהאוניברסיטה העברית בירושלים, ובשנת 2001 (תשס"ב) קיבל ממנה תואר דוקטור. את עבודת הדוקטור ("רטוריקה של מנהיגים ישראליים במצבי-לחץ") עיבד לספר "רטוריקה פוליטית: מנהיגים ישראלים במצבי לחץ", שראה אור ב-2004 בהוצאת הקיבוץ המאוחד וזכה בפרס האגודה הישראלית למדע המדינה לספר בעברית לשנת תשס"ה.

בשנים 2002–2005 למד לפוסט-דוקטורט במרכז לחקר הביטחון הלאומי באוניברסיטת חיפה. לאחר מכן שימש כחוקר במכון טרומן למען קידום השלום של האוניברסיטה העברית בירושלים; במקביל שימש כחוקר אורח במרכז חיים הרצוג לחקר המזרח-התיכון ודיפלומטיה באוניברסיטת בן-גוריון בנגב, ולאחר מכן חזר לשמש חוקר במרכז לחקר הביטחון הלאומי שבחיפה. תחומי מחקרו היו פסיכולוגיה פוליטית, כלי השפעה של מנהיגים (לרבות רטוריקה), מצבי-לחץ בסכסוך הישראלי-ערבי וממדים רציונליים ואי-רציונליים של ביטחון לאומי.

פעילותו העיתונאית התפרסה על פני כלי תקשורת רבים. הוא היה מגיש בערוץ 1, עורך בערוץ 2 והרבה לכתוב מאמרים בתקשורת הכתובה, בעיתונים "דבר", "על המשמר" ו"הארץ" וכן בכתבי עת שונים.
חיבר תמלילים לפזמונים ותסריטים לסרטים, והיה חבר באקו"ם.
ב-2005 הוענק לו אות מפעל חיים מטעם המרכז העולמי של בני ברית בעבור "מצוינות בסקירה של העיתונות, הכתובה, המשודרת והמקוונת – על יהדות התפוצות".

פרסם שורה של ספרים ובהם ספרי עיון, ספרי ילדים וספרי שירה (שהבולט שבהם הוא "אזהרת מסע", 2012).

צור כיהן כיו"ר חוג ידידי מילב"ת (המרכז הישראלי לאביזרי עזר, בינוי ותחבורה לנכה) וכחבר הנהלת צאל"ה (צוותים אזרחיים לשיפור החברה). היה חבר האגודה הישראלית למדע המדינה ועמותה הישראלית לחקר הפוליטיקה, ואחראי על קשרי החוץ באיגוד הארצי של עיתונאי ישראל.

נפטר ב-2014, בגיל 62. הותיר אישה, תהילה (גרנות), ושני ילדים. אחיו היה המוזיקאי ואיש קול ישראל חיים צור.

==ספריו==
* רטוריקה פוליטית: מנהיגים ישראלים במצבי לחץ, תל אביב: הקיבוץ המאוחד ('קו אדום'), 2004. (עיבוד של עבודת הדוקטור) ()
* מי מדליק את החושך בלילות?, תל אביב: חברת החשמל לישראל, 2004. (לילדים)
* ספר על ספרים; איֵּר: בֶּרְטִי [=אברהם דיסקין], ירושלים: מגי, 2005. (לילדים)
* מדוע בכה התֻּכּי בלילות?; איורים: מרינה גלדקי, ירושלים: מגי, 2005. (לילדים)
* האיש שהתיר את הרצועה: אריאל שרון וסיפור ההתנתקות; עריכה: לאה צבעוני, מבשרת ציון: צבעונים, 2006.
* שרעפים; הביאה לדפוס: לאה צבעוני, מבשרת ציון: צבעונים, 2007. (שירים)
* זרעי שלום / بذور السلام; איורים: לילך תפילין; תרגם לערבית: סמיר חאג'; הביאה לדפוס: לאה צבעוני, מבשרת ציון: צבעונים, 2007. (סיפור, לילדים) (עברית וערבית)
* אסף מידני, נדיר צור (עורכים), קול קורא בעֹז: פוליטיקה ושירה בישראל, ירושלים: האגודה הישראלית למדע המדינה; בית הספר למדעי המדינה – אוניברסיטת חיפה; האקדמית תל אביב–יפו, תשע"ב 2012.
* אזהרת מסע: שירים, תל אביב: צבעונים, 2012.
* פרי מעללים: שירים; ציורים: לאה צבעוני, תל אביב: צבעונים, 2013.

==קישורים חיצוניים==
* 
* 
* 
* 
* שושנה ויג, [http://www.sifreset.com/Site/84741D16-979F-4202-A9E0-E7D8250DED41/E1AD8AE0-E550-4D97-978D-6333A2895CC4.html ד"ר נדיר צור: עיתונאי מזן נדיר], באתר "ספרשת" של שושנה ויג, 24 בספטמבר 2005 (ריאיון)
* אלי אלון, [https://web.archive.org/web/20100101000000/https://cafe.themarker.com/post/3141425// הלך לעולמו איש הרדיו והסופר נדיר צור ], באתר TheMarker, 13 בספטמבר 2014 (מאורכב בוייבאק מאשין)
* 
מטוריו:
* [http://www.iba.org.il/bet/bet.aspx?type=297&entity=1018819&page=292 נדיר צור – דברי העורך], רשת ב'

ממאמריו:
* [https://web.archive.org/web/20140913193855/http://www.kibbutz.org.il/mifne/articles/070416_nadir.htm בין מנהיגות פוליטית למנהיגות צבאית], מפנה: במה לענייני חברה, 53 (אפריל 2007, אייר תשס"ז)
<div class="mw-content-ltr">
* [http://www.inss.org.il/uploadimages/Import/(FILE)1298301796.pdf The Test of Consciousness: The Crisis of Signification in the IDF], Military and Strategic Affairs 2,2 (October 2010), 3-17
</div>

משיריו:
* [http://www.text.org.il/index.php?book=0703102 איה החזון], באתר "טקסט" (מתוך ספר שיריו "שרעפים")
* [http://bkiovnhroh1.com/PAGE661.asp אחיזת עיניים], באתר "בכיוון הרוח"

==הערות שוליים==

קטגוריה:אנשי רדיו ישראלים
קטגוריה:בוגרי בית הספר תחכמוני (ירושלים)
קטגוריה:בוגרי התיכון ליד האוניברסיטה
קטגוריה:בעלי תואר דוקטור מהאוניברסיטה העברית בירושלים
קטגוריה:חוקרי מדע המדינה ישראלים
קטגוריה:חוקרי רטוריקה
קטגוריה:מחברי ספרי עיון ישראלים
קטגוריה:משוררים ישראלים
קטגוריה:נכים ישראלים
קטגוריה:חיילי גלי צה"ל
קטגוריה:סגל המכון למחקרי ביטחון לאומי
קטגוריה:סגל קול ישראל
קטגוריה:סופרי ילדים ונוער ישראלים
קטגוריה:פובליציסטים ישראלים
קטגוריה:ישראלים שנולדו ב-1952
קטגוריה:ישראלים שנפטרו ב-2014